CELEX: 32021D1344
Language: lt
Date: 1628467200000
Title: Komisijos sprendimas (ES) 2021/1344 2021 m. rugpjūčio 9 d. kuriuo nustatomi laikotarpio, kurį į Komisijos pastatus draudžiama patekti grėsmę saugumui keliantiems asmenims, nustatymo kriterijai

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 292/27
               
            
         KOMISIJOS SPRENDIMAS (ES) 2021/1344
         2021 m. rugpjūčio 9 d.
         kuriuo nustatomi laikotarpio, kurį į Komisijos pastatus draudžiama patekti grėsmę saugumui keliantiems asmenims, nustatymo kriterijai
         EUROPOS KOMISIJA,
         atsižvelgdama į 2015 m. kovo 13 d. Komisijos sprendimą (ES, Euratomas) 2015/443 dėl saugumo Komisijoje (1), ypač į jo 12 straipsnio 1 dalies b punktą ir 21 straipsnį,
         kadangi:
         
                     (1)
                  
                  
                     Komisija turi veikti saugioje ir patikimoje aplinkoje. Taigi jai reikia laikytis nuoseklaus ir integruoto požiūrio į saugumą, pagal kurį, atsižvelgiant į nustatytą riziką, būtų teikiama tinkamo lygio asmenų, turto ir informacijos apsauga ir saugumas būtų užtikrinamas veiksmingai ir laiku. Komisija susiduria su didelėmis grėsmėmis ir išbandymais saugumo srityje, visų pirma dėl terorizmo, politinio ir komercinio šnipinėjimo;
                  
               
                     (2)
                  
                  
                     siekdama užtikrinti asmenų, turto ir informacijos saugumą, Komisija, visų pirma Žmogiškųjų išteklių ir saugumo generalinio direktorato Saugumo direktoratas, imasi priemonių pagal Sprendimą (ES, Euratomas) 2015/443, kurias taiko visiems Komisijos departamentams ir visoms Komisijos patalpoms. Tos priemonės apima ribotas priemones, susijusias su grėsmę saugumui keliančiais asmenimis, įskaitant draudimą asmenims patekti į Komisijos patalpas tam tikru laikotarpiu, nustatytu pagal to sprendimo 12 straipsnio 1 dalies b punktą;
                  
               
                     (3)
                  
                  
                     pagal Sprendimo (ES, Euratomas) 2015/443 5 ir 12 straipsnius tinkamai įgalioti Komisijos darbuotojai, priimdami sprendimą uždrausti asmeniui ar asmenims patekti į Komisijos patalpas, kai, remiantis to sprendimo 12 straipsnio 1 dalies b punktu, laikoma, kad jie kelia grėsmę saugumui, turėtų tą grėsmę įvertinti kiekvienu konkrečiu atveju, atsižvelgdami į atitinkamas susiklosčiusias aplinkybes;
                  
               
                     (4)
                  
                  
                     patekimo į patalpas ribojimas gali būti taikomas vienoms, kelioms ar net visoms Komisijos patalpoms;
                  
               
                     (5)
                  
                  
                     nustatant draudimo laikotarpį reikėtų atsižvelgti į grėsmės tikimybę, rimtumą ar trukmę;
                  
               
                     (6)
                  
                  
                     šis sprendimas neturėtų būti taikomas draudimui patekti į Komisijos patalpas, priimtam pagal laikino nušalinimo procedūrą remiantis Tarnybos nuostatų IX priedo 23 straipsniu;
                  
               
                     (7)
                  
                  
                     šis sprendimas neturėtų būti taikomas Sąjungos delegacijose dirbantiems Komisijos darbuotojams, nes jiems turėtų būti taikomos Europos išorės veiksmų tarnybos saugumo taisyklės;
                  
               
                     (8)
                  
                  
                     pagal vidaus darbo tvarkos taisykles už saugumo reikalus atsakingas Komisijos narys Komisijos sprendimu C(2016) 2797 (2) buvo įgaliotas nustatyti įgyvendinimo taisykles, pagal kurias nustatomi kriterijai, reikalingi draudimo patekti į Komisijos patalpas pagal Sprendimo (ES, Euratomas) 2015/443 12 straipsnį laikotarpiams nustatyti. Tas įgaliojimas Komisijos sprendimu C(2021) 2684 (3) buvo perdeleguotas Žmogiškųjų išteklių ir saugumo generalinio direktorato generaliniam direktoriui;
                  
               
                     (9)
                  
                  
                     pagal šį sprendimą priimtos saugumo priemonės turėtų atitikti Sprendimo (ES, Euratomas) 2015/443 3 straipsnyje nustatytus saugumo Komisijoje principus, visų pirma, atitikti Europos Sąjungos pagrindinių teisių chartiją,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas ir taikymo sritis
            
               1.   Šiuo sprendimu nustatomi laikotarpio, kurį į Komisijos pastatus pagal Sprendimo (ES, Euratomas) 2015/443 12 straipsnio 1 dalies b punktą draudžiama patekti grėsmę saugumui keliantiems asmenims, nustatymo kriterijai.
            
            
               2.   Šis sprendimas taikomas visiems Komisijos padaliniams ir visose Komisijos patalpose. Sąjungos delegacijose dirbantiems Komisijos darbuotojams taikomos Europos išorės veiksmų tarnybos saugumo taisyklės (4).
            
            
               3.   Šis sprendimas netaikomas laikino nušalinimo procedūrai pagal Europos Ekonominės bendrijos ir Europos atominės energijos bendrijos pareigūnų tarnybos nuostatus ir kitų darbuotojų įdarbinimo sąlygų (5) IX priedo 23 straipsnį.
            
         
         
            2 straipsnis
            Draudimo taikymo sritis
            
               1.   1 straipsnio 1 dalyje nurodytas draudimas gali būti taikomas vienoms, kelioms ar visoms Komisijos patalpoms.
            
            
               2.   Kai Komisija dalijasi patalpomis su kitomis ES institucijomis, agentūromis ir įstaigomis, Komisija pastarąsias informuoja apie sprendimą uždrausti patekti į Komisijos patalpų dalį.
            
         
         
            3 straipsnis
            Draudimo laikotarpis
            
               1.   1 straipsnio 1 dalyje nurodyto draudimo laikotarpis grindžiamas numatoma grėsmės saugumui trukme, tikimybe ir rimtumu.
            
            
               2.   Grėsmės saugumui rimtumo vertinimo kriterijai:
               
                           a)
                        
                        
                           galimos žalos asmenų gyvybei, fizinei neliečiamybei, gerbūviui ar sveikatai ir galimų turtinių ar informacijos nuostolių, kuriuos gali sukelti ta grėsmė, mastas;
                        
                     
                           b)
                        
                        
                           tai, ar grėsmė yra susijusi su nusikalstamos veikos vykdymu;
                        
                     
                           c)
                        
                        
                           tai, ar grėsmę kelia aplaidumas, didelis aplaidumas ar tyčia;
                        
                     
                           d)
                        
                        
                           tai, ar grėsmę keliančių asmenų elgesys yra smurtinis, agresyvus ar pasikartojantis;
                        
                     
                           e)
                        
                        
                           galimų Komisijos finansinių nuostolių mastas;
                        
                     
                           f)
                        
                        
                           galimos žalos Komisijos reputacijai mastas.
                        
                     
            
               3.   Kai grėsmės trukmės neįmanoma nustatyti pakankamai patikimai, o pati grėsmė yra labai rimta, grėsmę keliančiam asmeniui draudimą galima taikyti tol, kol bus priimtas kitas sprendimas. Tai ypač taikytina atvejais, kai grėsmė atitinka vieną iš šių savybių:
               
                           a)
                        
                        
                           grėsmė kyla dėl teroristinės arba šnipinėjimo veiklos ir tinklų;
                        
                     
                           b)
                        
                        
                           dėl grėsmės gali būti prarasta gyvybė, patirtas sunkus sužalojimas ar žala sveikatai, padaryta didelė turtinė žala, atskleista neskelbtina arba įslaptinta informacija, sutrikdytos Komisijos IT sistemos arba svarbūs vykdomieji gebėjimai;
                        
                     
                           c)
                        
                        
                           grėsmė kyla dėl smurtinio, agresyvaus ar pasikartojančio elgesio, smarkiai trikdančio Komisijos tarnybų darbą.
                        
                     
         
         
            4 straipsnis
            Draudimo peržiūra
            Sprendimus, priimtus pagal Sprendimo (ES, Euratomas) 2015/443 12 straipsnio 1 dalies b punktą, Komisija peržiūri gavusi atitinkamo asmens prašymą, jeigu pastarasis nurodo esant naujų svarbių aplinkybių, duodančių pagrindo iš naujo peržiūrėti draudimą. Atlikdama peržiūrą Komisija remiasi kriterijais, pagal kuriuos priėmė sprendimą dėl pradinio draudimo.
         
         
            5 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. rugpjūčio 9 d.
            
               
                  Komisijos vardu
               
               Gertrud INGESTAD
               
                  Generalinis direktorius
               
               Žmogiškųjų išteklių ir saugumo generalinis direktoratas
            
         
         
            (1)  OL L 72, 2015 3 17, p. 41.
         
            (2)  2016 m. gegužės 4 d. Komisijos sprendimas C(2016) 2797 dėl su saugumu susijusio įgaliojimo.
         
            (3)  2021 m. balandžio 13 d. Komisijos sprendimas C(2021) 2684, kuriuo perdeleguojami įgaliojimai, suteikti Komisijos sprendimu C(2016) 2797 dėl su saugumu susijusio įgaliojimo.
         
            (4)  2017 m. rugsėjo 19 d. Sąjungos vyriausiojo įgaliotinio užsienio reikalams ir saugumo politikai sprendimas ADMIN(2017) 10 dėl Europos išorės veiksmų tarnybos saugumo taisyklių (OL C 126, 2018 4 10, p. 1).
         
            (5)  Reglamentas Nr. 31 (EEB), 11 (EAEB), nustatantis Europos ekonominės bendrijos ir Europos atominės energijos bendrijos pareigūnų tarnybos nuostatus ir kitų darbuotojų įdarbinimo sąlygas (OL P 045, 1962 6 14, p. 1385).